carohd/mindhelper huggingface dataset:
Jeg er begyndt at få følelser for en player - men kan han lide mig?
Kategori: Kærlighed og sex
K\u00f8n: Pige
Alder: 16
Dato: 2017-03-10T16:52:49.000Z

Sp\u00f8rgsm\u00e5l:
Jeg er begyndt, at få følelser for en fyr, som jeg bare ikke burde for følelser for. Det er ikke, fordi han er sindssyg eller noget, men fordi han minder lidt om en player. Faktisk, så ved jeg ikke, om han er en player eller ej. Han virker (lidt) som typen. Jeg vil bare vide, om han kan lide mig eller ej. Vi har begge to et fritidsjob, og det er samme sted vi arbejder, og han smiler altid, når han ser mig. Jeg har lagt mærke til, at bed sig i læben, da ham kiggede på mig, mm jeg er bare ikke sikker på, om det er (rigtigte) tegn på om han kan lide mig.


Så mit spørgsmål er vel bare, kan han lide mig?

Svar:
Det lyder som om, at du er blevet lun på en vaskeægte charmetrold. Og det er da fedt. Som bonus, gætter jeg på, at timerne på arbejdet også går lidt hurtigere, når han er i nærheden =B


100-dollars-spørgsmålet er så, om fyren også er vild med dig. Tja-bum-bum  jeg kan ikke give dig et sikkert svar, men det lyder som om, at han forstår at flirte. Smil og et lille bid i læben lyder ikke som dumme tegn. Mit råd er derfor, at du sender den gode energi tilbage i hovedet på ham. Så må tiden vise, hvor det bærer hen. Fortsætter smileriet mellem jer, så prøv, om du kan falde i snak med ham. På den måde kan du jo også blive klogere på, om han virkelig er en player eller ej.


Har du brug for et par fif til, hvordan du tager skridtet fra smil til snak, så synes jeg, at du skal tjekke vores guide om smalltalk.


Et godt råd, der ofte går igen er også at tale med dine venner om det. Hvad siger de? Og tror de, at han kan lide dig? Venner kender ofte en bedre end man tror. Og de kan tit lure, om der er kærlighed i luften  begge veje. 


Du kan også læse vores artikel 15 tegn på, at han eller hun også er forelsket i dig.


Held og lykke med flirteriet!
Man kan tydeligvis ikke bruge jer til en skid
Kategori: Generelt
K\u00f8n: Dreng
Alder: 18
Dato: 2017-02-27T18:36:41.000Z

Sp\u00f8rgsm\u00e5l:
Der er gået langt over 10 dage siden jeg skrev ind til jer - tak for ingenting. Man kan tydeligvis ikke bruge jer til en skid.

Svar:
Vi har ledt og ledt i vores indbakke, og vi kan simpelthen ikke finde dit spørgsmål. Mystisk.


Jeg håber, at du vil sende os en mail på kontakt@mindhelper.dk, så vi kan få fundet ud af, hvad der monstro er gået galt.


Beklager meget din dårlige oplevelse, men håber at høre fra dig.
Jeg har lyst til bare at komme væk fra det hele
Kategori: Angst og stress
K\u00f8n: Pige
Alder: 16
Dato: 2017-03-14T14:05:09.000Z

Sp\u00f8rgsm\u00e5l:
Jeg har gået i længere tid med lavt selvværd, tankemylder, tanker om at komme væk, flygte væk fra situationen. Jeg har brug for at vide hvad jeg kan gøre og om det er et tegn på angst.

Svar:
Jeg er ked af at høre, at du har det svært i øjeblikket, og at det har stået på i længere tid. Derfor forstår jeg også godt, at du gerne vil vide, hvad du kan gøre, og om det er tegn på angst.



Angst kan vise sig på forskellige måder og i forskellige styrker. Ud fra det du skriver, kan jeg desværre ikke svare dig på, om du har angst eller ej. Det kræver flere oplysninger, og det kræver også, at der er en person, der taler med dig ansigt til ansigt. Du kan blive lidt klogere på angst i vores artikel med  typiske tegn på angst. 



Find en at tale med
Hvad kan du gøre? Mit allerbedste råd: Du skal finde en person at tale med. Du skal ikke gå alene med dine problemer. Det er der ingen, der skal. Ligesom du så flot har åbnet op om dine problemer her i brevkassen, skal du prøve at åbne op overfor en person, som du stoler på. Det kan fx være en ven, en af dine forældre eller måske en lærer på din skole. Har du mon nogen i tankerne, som du kan tale med? I vores artikler kan du få gode råd til, hvordan du starter en svær samtale med en ven eller en forælder.



Hvis det er for svært at skulle tale direkte med en anden, findes der forskellige hjælpetilbud, som kan hjælpe dig. Hos Børnetelefonen sidder der mange dygtige rådgivere, der hjælper alle mellem 8 og 23 år. Her kan du ringe anonymt ind og få luft for de dine tanker og gode råd med på vejen. Kunne det være en idé for dig?



Prøv mindfulness
I dit brev fortæller du, at du har lavt selvværd og tankermylder  det kan være meget ubehageligt. Og det kan være svært at koncentrere sig, sove og have det sjovt, når tankerne buldrer af sted. Nogle kan have glæde af at prøve mindfulnessøvelser. Det kan du fx prøve af om aftenen, hvis du har svært ved at finde ro.



Dine tanker om at komme væk
Du skriver, at du har tanker om at komme væk. Og det er meget naturligt at have det sådan, når man har det svært. Men jeg bliver i tvivl, om det er selvmordstanker, du fortæller om? Hvis det er det, kan du få rigtig god hjælp hos Livslinien. Her kan du ringe eller skrive anonymt  og de er uddannede i at tale om selvmordstanker.
Ekskæreste udnytter mine følelser: Hvad gør jeg?
Kategori: Kærlighed og sex
K\u00f8n: Pige
Alder: 17
Dato: 2017-03-29T12:34:40.000Z

Sp\u00f8rgsm\u00e5l:
Min kæreste (nu eks kæreste) slog op med mig for ca 1 måned siden. Få dage efter bruddet, kommer vi til at kysse igen. Han spørger om vi kan snakke og fortæller så, at han allerede savner mig. Vi bliver så enige om at forsøge at tage det stille og roligt og se hvad der sker. Fire dage efter "slår han op" med mig igen.


Der går så en weekend og så sker der samme mandagen efter... Jeg har efterfølgende fundet ud af, at den største grund til han slog op med mig, er på grund af en anden pige vi går på skole med, men hun er ikke interesseret i ham og det har hun fortalt ham.


Jeg kan stadig godt lide min eks, men inderst inde ved jeg godt han udnytter mine følelser til at have en at putte og kysse med. Han siger han stadig føler noget for mig, men samtidig vil han ikke være kærester mere og vil kysse med andre også.


Jeg ved ikke hvad jeg skal gøre.. For jeg kan godt lide ham, og nyder at vi stadig er så tætte. Men jeg gider ikke være hans 2. valg mere.. Hjælp mig.

Svar:
Det lyder som om, at du er havnet i en situation, som mange andre også kan nikke genkendende til: Den svære tid efter et kærestebrud med forvirring og krise. Den periode er super svær at være i. Og der er ofte mange modsatrettede følelser på spil. Så jeg forstår godt, hvis du er forvirret og, hvis det hele kører rundt i hovedet på dig lige nu.


I dit brev forstår jeg det som om, at du på ene side vil du gerne være sammen med ham og på den anden side, har du heller ikke lyst til at være andetvalg (og potentielt blive såret igen og igen). Jeg forstår godt, at det kan være rigtig svært at sige nej til ham, når han søger dig og stadig gerne vil ses med dig. For følelser lukker ikke bare ned, selvom I ikke er sammen mere.


Du skal finde ud af, hvad du selv vil
Du kan ikke bestemme over de valg, som han træffer. Men du kan selv bestemme, hvordan du vil reagere på hans valg.


Jeg kan desværre ikke fortælle dig, hvordan du skal reagere. Men jeg tror det kan være en hjælp for dig at prøve at finde ud af med dig selv, om du har lyst til at være hans 2. valg eller om du skal prøve at lukke lidt af for ham. Og prøve at komme videre uden ham. Begge dele at svære at være i. Men det kan måske gøre din situation lidt mindre forvirrende, hvis du finder ud af, hvad du vil med dit forhold til ham.


Det er super svært at træffe valg. Så måske kan du have gavn af at læse vores artikel Svært ved at træffe et valg? Her får du en effektiv 5-trins guide


Tal med nogen
Det er verdens bedste råd. Og vi siger det ofte her på Mindhelper: Kan du tale med nogen om dit dilemma? Det hjælper nærmest altid at vende sine tanker og følelser med andre. Dels for bare at komme ud med det, der fylder inden i en. Og dels fordi andre ofte har et godt råd eller kan stille et spørgsmål, som kan få dig til at se situationen på en ny måde. Det kan være din bedstemor eller din veninde. Bare det er en, som du er tryg ved at tale med.


Du kan læse om verdens bedste råd i vores artikel Del dine problemer med andre  6 gode grunde!


Jeg håber, at du finder ud af det =B
Vil hun på date med mig eller er det bare en joke?
Kategori: Kærlighed og sex
K\u00f8n: Dreng
Alder: 17
Dato: 2017-03-29T14:17:53.000Z

Sp\u00f8rgsm\u00e5l:
Jeg var til et svømmestævneher forleden, og en pige hopper over til mig. Hun spørger, om jeg ikke vil spørge hendes veninde (som jeg kender, og er vildt pæn) om hun vil med i biografen. Hun kan åbenbart godt lide mig.
Nu er problemet, at jeg
1 - Ikke kan stole 100% på veninden, og det kan sagtens være en ondsindet joke
2 - mit sociale liv lider stor skade hvis jeg får et nej
3 - hvordan skal jeg spørge hende

Svar:
Du lyder til at være i en lidt splittet og forvirrende situation. Derfor er det godt, at du har skrevet ind til os, så vi forhåbentlig kan give dig lidt brugbart med på vejen.


Jeg synes, at det lyder som et godt udgangspunkt, at pigen godt kan lide dig. Men du fortæller også i dit brev, at du har din tvivl om, hvorvidt du kan stole på hende der i første omgang kom over til dig. Du skriver også, at det sagtens kan være en ondsindet joke. Jeg kommer til at tænke på, om du tidligere har haft nogen oplevelser med nogle, som du ikke har kunne stole på? Og er der er nogle, der kunne finde på at lave en ondsindet joke mod dig? Hvis du har nogle grimme oplevelser eller en begrundet bekymring, tænker jeg, at din skepsis er meget naturlig og en måde, du kan passe på dig selv. Hvis ikke, kan du spørge dig selv, hvor din skepsis så kommer fra.


Alle kommer ud for afvisninger
Det er aldrig rart at blive afvist og især ikke, hvis det er en person, man rent faktisk er interesseret i. Men afvisninger er desværre også en del af livet og svære helt at komme uden om. Du skriver, at dit sociale liv vil lide stor skade, hvis hun siger nej. Det lyder da rimelig seriøst. Jeg spekulerer på, hvordan dit sociale liv ville blive påvirket af en eventuel afvisning?


Bare spørg hende
Du spørger til, hvordan du skal invitere hende ud. Her tænker jeg, at en kort, sød besked (på et medie I begge bruger) måske er en fin åbning til at spørge hende. Eller du kan se, om du kan slynge en lille bemærkning ud til hende, når I ses næste gang. Er det nogle idéer du kan bruge? Jeg vil lige sige, at det sjældent er måden at spørge på, der afgør svaret. 


Tal med en ven
Det er altid godt at tale med andre om sine tanker. Har du mon en ven, som du kan dele din problematik med? Måske har han eller hun et godt råd til din situation.


Vi har skrevet en artikel om, hvorfor det er så godt at vende sine tanker med andre: Del dine problemer med andre  og 6 gode grunde!


Er hun interessant for dig?
Jeg har lige et sidste spørgsmål. Og måske rammer jeg helt forbi eller har overset noget i dit brev. Du skriver, at hun er vildt pæn. Men jeg kom til at tænke på, om du også godt kan lide hende? Virker hun ellers interessant ud over at være pæn? Hvis ikke, bør du så invitere hende ud?


Jeg håber, at mit svar har hjulpet dig lidt ad vejen, og at du har fået idéer til, hvordan du kan gribe din situation an.
Min bedste veninde siger ikke "Jeg elsker dig"
Kategori: Venner
K\u00f8n: Pige
Alder: 15
Dato: 2017-04-07T10:38:31.000Z

Sp\u00f8rgsm\u00e5l:
Jeg er en pige på 15 år. Jeg har 2 gode veninde, men en er jeg lidt bedere venner med end den anden. Jeg elsker hende, og jeg tror da også hun elsker mig, men hun siger det aldrig, hun kan godt skrive til andre hun elsker dem hvis de siger de elsker hende, men hun kan ikke skrive det til mig. Min veninde hader at tale om problemer så tør ikke spørge hende hvorfor hun aldrig skriver det til mig, og hvis jeg gjorte ville hun nok blive sur.

Svar:
Jeg kan mærke på dit brev, at det er noget, der virkelig fylder for dig, og jeg vil gøre mit bedste for at hjælpe dig lidt vej


Snak med hende alligevel
Det er altid øv, når man ikke får at vide fra en elsket veninde, at hun også elsker en. Især ikke, når hun godt kan skrive det til andre. Jeg kommer til at tænke, om du har skrevet eller sagt til hende, at du elsker hende?


Din tanke med rent faktisk at tale med hende om det, synes jeg er rigtig god og brugbar. Også selvom hun hader at tale om problemer. Det er en god ting at kunne  eller at øve sig på. Hvis du ikke helt ved, hvordan du kan få åbnet samtalen, har vi en guide her: Sådan snakker du med din ven om svære ting


Hvis hun skulle gå hen og blive sur, som er en af de ting, du frygter, ved at snakke med hende om det, skal du huske på, at det siger mere om hende, end det gør om dig. Du er blot hendes veninde, der prøver at få din situation til at give mening. Hvis hun ikke kan snakke om det og bliver sur, virker det på mig som om, at der er noget, som hun har svært ved at være i.


Du tør at tage fat i det  det er supersejt! Det er der mange, der ikke tør.


Læg mærke til det, hun gør
Du skriver, at du også tror, at hun elsker dig. Hvordan oplever du det? Er hun god til at vise det? Og vil du kunne lægge mærke til det? Som et engelsk ordsprog så fint udtrykker: Actions speak louder than words. Det kan være, at du kan finde hendes kærlighed til dig i hendes handlinger i stedet for at se det på skrift og så forstørre det for dig selv?


Jeg håber, at du får taget en snak med din veninde, og at du bliver mere klar på din situation. Det er tydeligt, at din veninde er meget vigtig for dig, så jeg synes helt sikkert, at du skal tale med hende om det  som du også selv har overvejet.
Skal jeg mon tage skridtet videre med hende?
Kategori: Kærlighed og sex
K\u00f8n: Dreng
Alder: 16
Dato: 2017-04-11T07:26:21.000Z

Sp\u00f8rgsm\u00e5l:
jeg er er forelsket i en pige jeg mødte på ferie i grønland for 2 år siden og vi holder stade væk kontakten og har lige fået og vide sidste måned at hun skulle på efterskole her i danmark og det første gang jeg skal se hende igen i det år vi har kendt hinanden, så jeg ville spørge om jeg skulle tage skridtet videre??

Svar:
Uha, det er spændende, at hun kommer til Danmark på efterskole! Og hvor må det være dejligt, når du stadig er forelsket i hende. Du spørger, om du skal tage skridtet videre. Lad os kigge på det.


Just do it!
Du skriver, du er forelsket, så jeg antager, at du har lyst til, at der skal ske noget mellem jer. Mit svar er derfor: Ja! Giv det et skud! Hvad er det værste, der kan ske? Jeg ser det i hvert fald som en enestående chance for, at du kan lære hende rigtig godt at kende og forhåbentlig opbygge noget med hende.


& Hvis hun vil, altså.
Hvad tænker du selv, at du skal gøre? Nogle gange er det nemmere at give det en chance, hvis man ved, hvad den anden tænker og vil. Ved du, hvad hun vil? Hvad hun har lyst til? Det kan nogen gange hjælpe til, at det kan være nemmere at finde ud af, hvad man lige skal gøre.
Hvis du vælger at tage skridtet videre med hende  som jeg håber, at du gør  har vi en artikel om gode råd til, hvad man kan gøre før en date.


Spørg drengene til råds
Når det handler om piger, er det altid en god idé at høre sine venner til råds. Har du nogle, som du kunne tage en snak med om hende? Det kan være, at der er nogle af dem, der har gode tanker om, hvad du kan gøre eller råd, du kan bruge. Jeg tænker i hvert fald, at det kunne være smart at høre dem ad også.


Jeg håber, at du får taget mod til at tage skridtet videre, og at det forhåbentlig kan blive til noget mellem jer.
Jeg tror måske, at min kæreste er på stoffer
Kategori: Afhængighed og misbrug, Kærlighed og sex
K\u00f8n: Pige
Alder: 14
Dato: 2017-04-18T13:46:51.000Z

Sp\u00f8rgsm\u00e5l:
jeg er 14 år og er kærester med en på 17, han er mega sød. jeg ved ikke hvad jeg skal gøre fordi han kan næsten ikke lide nogle af mine venner og så er der nogen på min skole der siger at han er på stoffer, jeg ved ikke hvad jeg skal gør ved det. så håber at i kan hjælpe mig!.

Svar:
Hvor er det dejligt, at du har en kæreste, der er mega sød. Men det må bestemt også være svært for dig, når han for det første ikke kan lide dine venner og for det andet måske tager stoffer. Så det er rigtig godt, at du reagerer på det og skriver herind.


Forholdet mellem kæresten og vennerne
Du skriver, at din kæreste næsten ikke kan lide nogen af dine venner. Det er jeg ked af at høre. Hvordan har du det med det? Og er det noget, I har snakket om? Hvis det fylder meget for dig, synes jeg, at det ville være godt at snakke med ham om det. Så har du mulighed for at få luft for nogle af dine tanker og fortælle ham, hvad det betyder for dig, at han ikke kan lide dem.


Tror du, at han er på stoffer?
Jeg tolker dit brev som om, at du er ret bekymret for ham, fordi der er andre, der siger, at han tager stoffer. Og det kan jeg virkelig godt forstå. Det havde jeg også selv været. Hvordan er han, når I er sammen? Har du selv tænkt, at han kunne være på stoffer? Normalt når personer er på stoffer, kan de virke fjerne både i måden, de er på, men også i blikket. Det kan være noget, du kan holde øje med. Og er hans venner mon nogle, som kunne være på at tage stoffer?


Tag en snak med din kæreste
Mit vigtigste råd til dig er, at du skal snakke med ham om det. Det er klart, at det er en svær snak at tage, men også rigtig vigtig. Hvis du ikke helt ved, hvad du skal sige, kan du fx fortælle ham, hvad du har hørt fra de andre. Du kan sige, at du gerne vil vide, om det er rigtigt, fordi du er bekymret for ham. Hvis du stadig ikke helt ved, hvordan du skal gribe det an, kan du kigge i vores artikel om at være bekymret for en ven. Der kan du nok bruge noget, der vil gøre det lidt nemmere at tage snakken med ham.


& og også en veninde eller forælder
Jeg kommer også til at tænke på, om du mon har snakket med en veninde eller en af dine forældre om det? Det er altid godt at dele ting med andre. Især når man ikke helt ved, hvad man skal gøre. Der kommer nye øjne på, og de kan måske hjælpe med gode råd til, hvad der kunne være godt at gøre i din situation. Du kan læse flere gode grunde i vores artikel, om hvorfor det er en god idé at dele ting.


Jeg håber for dig, at du får taget en snak med din kæreste om det. Og at du har fået idéer til, hvad du kan gøre ved din situation.
Jeg kan ikke sove om natten. Jeg ligger bare og kigger..
Kategori: Mad, søvn og motion
K\u00f8n: Pige
Alder: 13
Dato: 2017-04-21T14:49:37.000Z

Sp\u00f8rgsm\u00e5l:
Hvad skal jeg gøre hvis jeg ikke kan sove og bare ligger og og kigger

Svar:
Det lyder bestemt ikke særlig sjovt, at du bare ligger og kigger, når du skal sove. Det er rigtig vigtigt at få sin nattesøvn, så det er virkelig ikke fedt, når man ikke kan sove om natten.


Lær lidt om søvnproblemer
Du spørger til, hvad du kan gøre. Nu er dit brev ikke så langt. Derfor er det svært for mig at sige, hvad du præcis kan have hjælp af. Men en god ting er først og fremmest at finde frem til, hvad ens søvnproblemer skyldes. Derfor synes jeg, at du skal læse vores artikel om typiske søvnproblemer, og bagefter kan du læse artiklen om 10 råd til bedre at kunne falde i søvn. Du kan bruge artiklerne til at finde årsagen til dine søvnproblemer, og derefter finde ud af, hvad du så kan gøre ved dem.


Mindfulness kan måske hjælpe dig
Jeg tænker også på, om det mon kan være en lang strøm af tanker, der holder dig vågen om natten? Hvis det er generende for dig, kan du nok have gavn af nogle mindfulnessøvelser. Her fokuserer man på fx kroppen eller åndedrættet og lader tankerne være. Jeg tænker også, at kropsscanningen kan være god. Her går man hele kroppen igennem og mærker og fornemmer den. Det kan nemlig hjælpe din krop til at falde til ro. Den bliver nemmere træt og kan bedre falde i søvn.


Fortæl det til dine forældre
Jeg spekulerer lidt på, hvor lang tid du har haft problemer med at sove? Hvis det har varet i længere tid, er det en god idé, at du tager en snak med dine forældre om det. De kan måske hjælpe dig med at finde ud af, hvordan du kan falde bedre i søvn.


Jeg håber, at du snart kommer til at kunne sove! Og jeg håber, at mit svar, artiklerne og øvelserne kan hjælpe dig lidt af vejen.
Jeg kan ikke spise noget som helst, når jeg er sammen med ham
Kategori: Forelskelse
K\u00f8n: Pige
Alder: 14
Dato: 2017-04-26T20:48:13.000Z

Sp\u00f8rgsm\u00e5l:
Jeg er en pige som er mega forelsket i en dreng fra årgangen over mig. Hvis vi skal være sammen så gå der altid lidt tid inde vi kan snakke rigtig uden at det bliver akavet. Men jeg har et problem min krop vil hele tiden havde opmærksomhed fra ham, så når vi er sammen kan jeg ikke spise noget som helst. En weekend hvor vi var sammen spiste jeg nærmest ikke noget og jeg er bange for at jeg går ned i vægt. Jeg blev også rigtig syg fordi jeg ikke spiste noget. Jeg ved ikke om han også kan lide mig. Når jeg tænker på ham føler jeg det som om at jeg for kvalme, men på en god måde, gå når jeg for min kontrakt med ham bliver jeg helt glad

Svar:
Ih, det lyder da virkelig som en forelskelse, der har sat sig i hele kroppen, hvar? Det kan være en skøn, men også meget underlig følelse, hvor kroppen næsten kan have sit eget liv.


Hvilken slags opmærksomhed vil kroppen have?
Du skriver, at din krop vil have opmærksomhed fra ham. Og du kan derfor ikke spise noget. Det lyder da ikke så rart. Jeg tænker på, hvordan du oplever det behov for opmærksomhed. Er det, så han lægger mærke til, at du ikke spiser og på den måde får opmærksomhed? Eller er det noget helt andet? Fx at kroppen skal være flot for at få opmærksomhed fra ham?


Jeg kan godt forstå, at det kan være skræmmende, når kroppen ikke gør, som den plejer. Så længe du er opmærksom på, at du ikke vil gå ned i vægt, så tænker jeg ikke, at det bliver noget problem. Men hold øje med det. Så kan du altid opdage, hvis der mod forventning er noget, som ikke er helt, som det skal være.


Du er nemlig mega forelsket!
På mig lyder det som om, at det, du oplever med kvalme og manglende appetit, er en vaskeægte forelskelse, hvor hele kroppen er med. Hele maskineriet er i gang, og så kan kroppen opføre sig noget mærkeligt. Derfor tænker jeg også, at din kvalme og manglende appetit nok skal holde op på et tidspunkt, når forelskelsen ikke er så vild mere. Har du læst vores artikel om forelskelse? Måske kan det gøre nogle flere ting klart for dig.


Snak med dine veninder
Mit bedste råd til dig er at tage en snak med dine veninder. Også hvis du allerede har gjort det. Spørg dem om alle de ting, du kan være i tvivl om. Gode veninder kender én. De kan også give gode råd og fortælle om egne erfaringer. Lur mig, om du ikke kan bruge en masse af det, de har at sige.


Held og lykke med din forelskelse!